বাংলার আট জেলায় ‘কোল্ড ডে’ অ্যালার্ট! কী পরিস্থিতি আগামী ৩ দিন?

কলকাতা: দক্ষিণবঙ্গে শীতের (Winter in Kolkata) দাপট আরও বাড়তে চলেছে। আগামী কয়েক দিনে একাধিক জেলায় শৈত্যপ্রবাহের (Cold Breeze in Bengal) পরিস্থিতি তৈরি হতে পারে বলে সতর্কতা জারি করেছে আবহাওয়া দফতর। দক্ষিণবঙ্গের দুই জেলায় শৈত্যপ্রবাহের কমলা সতর্কতা জারি করা হয়েছে। পাশাপাশি আটটি জেলায় থাকতে পারে ‘শীতল দিন’ (Weather Update)। উত্তরবঙ্গের প্রায় সব জেলাতেই ঘন কুয়াশার পূর্বাভাস দেওয়া হয়েছে, যার ফলে দৃশ্যমানতা তলানিতে নেমে যেতে পারে (Winter in Kolkata)।

আলিপুর আবহাওয়া দফতর জানিয়েছে, মঙ্গলবার থেকেই পূর্ব বর্ধমান ও বীরভূমে শৈত্যপ্রবাহের সম্ভাবনা রয়েছে। পূর্ব বর্ধমানে বৃহস্পতিবার সকাল পর্যন্ত এবং বীরভূমে শুক্রবার সকাল পর্যন্ত শৈত্যপ্রবাহের সতর্কতা জারি করা হয়েছে। যদিও আপাতত উত্তরবঙ্গের কোনও জেলায় শৈত্যপ্রবাহের আশঙ্কা নেই।

আরও পড়ুন: ১০-এর ঘরে পারদ! জানুয়ারিতে রেকর্ড শীত কলকাতায়

গত কয়েক দিন ধরে উত্তুরে হাওয়ার দাপটে দক্ষিণবঙ্গে কনকনে ঠান্ডা অনুভূত হচ্ছে। তবে আবহাওয়াবিদরা জানাচ্ছেন, হিমেল হাওয়া বইলেই তা শৈত্যপ্রবাহ নয়। শৈত্যপ্রবাহ ঘোষণার জন্য নির্দিষ্ট মাপকাঠি রয়েছে। কোনও এলাকায় সর্বনিম্ন তাপমাত্রা ১০ ডিগ্রি সেলসিয়াস বা তার নীচে নামতে হবে এবং তা স্বাভাবিকের চেয়ে অন্তত ৪.৫ ডিগ্রি কম থাকতে হবে। পাশাপাশি টানা দু’দিন এই পরিস্থিতি বজায় থাকলেই শৈত্যপ্রবাহ ধরা হয়।

এদিকে দক্ষিণবঙ্গের আটটি জেলায় ‘শীতল দিন’-এর পরিস্থিতি তৈরি হতে পারে। হুগলি, উত্তর ২৪ পরগনা, দক্ষিণ ২৪ পরগনা, পূর্ব ও পশ্চিম বর্ধমান, বীরভূম, মুর্শিদাবাদ ও নদিয়ায় মঙ্গলবার থেকেই দিনের সর্বোচ্চ তাপমাত্রা স্বাভাবিকের চেয়ে ৪.৫ ডিগ্রি বা তার বেশি কম থাকতে পারে। দুই ২৪ পরগনা ও হুগলিতে বৃহস্পতিবার পর্যন্ত এবং বাকি জেলাগুলিতে শুক্রবার পর্যন্ত এই পরিস্থিতি চলতে পারে।

উত্তরবঙ্গের ক্ষেত্রেও সতর্কতা রয়েছে। জলপাইগুড়ি, আলিপুরদুয়ার ও কোচবিহারে শুক্রবার সকাল পর্যন্ত ‘শীতল দিন’ থাকতে পারে। পাশাপাশি উত্তরবঙ্গের প্রায় সব জেলাতেই ঘন কুয়াশার সম্ভাবনা, কোথাও কোথাও দৃশ্যমানতা ৫০ মিটারেরও নীচে নামতে পারে বলে জানানো হয়েছে।

The post বাংলার আট জেলায় ‘কোল্ড ডে’ অ্যালার্ট! কী পরিস্থিতি আগামী ৩ দিন? first appeared on KolkataTV.

The post বাংলার আট জেলায় ‘কোল্ড ডে’ অ্যালার্ট! কী পরিস্থিতি আগামী ৩ দিন? appeared first on KolkataTV.